Astenia de primăvară. Explicații științifice pentru această stare fizică și psihică
Schimbările climatice sezoniere pot produce modificări temporare și la nivelul corpului uman, atât din punct de vedere psihologic, cât și fizic.
Astenia de primăvară reprezintă o formă de tulburare afectivă sezonieră, manifestată în principal printr-o stare de epuizare, dispoziție proastă și iritabilitate.
Cu alte cuvinte, în ciuda faptului că natura înflorește și temperaturile cresc, persoanele care se confruntă cu această tulburare prezintă o stare generală brusc alterată. Deși acest fenomen poate părea ilogic, există o serie de explicații științifice care stau la baza sa.
Iată cum se manifestă astenia de primăvară, de ce apare și cum să o gestionezi cu succes.
Astenia de primăvară - ce este și cum se manifestă
Astenia de primăvară este o tulburare afectivă sezonieră, temporară, care apare pe măsură ce anotimpurile se schimbă. Aceasta tinde să apară regulat, anual, de fiecare dată în aceeași perioadă a anului, relatează VeryWellHealth.
Tulburarea afectivă sezonieră apare mai frecvent în perioada toamnă-iarnă, fiind cunoscută sub denumirea de astenie de toamnă. Aceasta se instalează ca urmare a scurtării zilelor și a dezechilibrării ritmului circadian, ameliorându-se odată cu apariția primăverii. Cu toate acestea, unele persoane se confruntă cu forma inversă a tulburării, care se instalează în sezonul de primăvară-vară și se ameliorează toamna.
Astenia de primăvară cauzează atât simptome fizice, cât și tulburări la nivel psiho-emoțional. Potrivit Healthline, manifestările asteniei de primăvară variază de la o persoană la alta și pot include:
-
Stare de tristețe și lipsa speranței;
-
Pierderea interesului pentru activități în mod normal plăcute;
-
Lipsă de energie, senzație de oboseală;
-
Proastă dispoziție și iritabilitate;
-
Stare de agitație sau anxietate;
-
Tulburări de somn, cum ar fi insomnie;
-
Tulburări de concentrare;
-
Lipsa motivației;
-
Lipsa poftei de mâncare, asociată cu scădere nedorită în greutate;
-
Episoade de agresivitate.
Nu încerca să te diagnostichezi singur. Dacă simptomele sunt puternice sau interferă semnificativ cu activitățile tale zilnice, este important să te adresezi medicului psihiatru și psihoterapeutului.
Ce cauzează astenia de primăvară
Nu se știe cu exactitate de ce se instalează astenia de primăvară. Potrivit surselor de mai sus, specialiștii sunt de părere că această tulburare este legată de următorii factori:
-
Creșterea expunerii la lumină și căldură:
Atunci când zilele devin mai lungi, ritmul circadian (somn-veghe) poate fi dezechilibrat. De asemenea, acest lucru ne poate face să ne modificăm rutina zilnică. Expunerea crescută la lumină ne face mai alerți. Astfel, poate fi mai dificil să ne relaxăm și să dormim suficient, ceea ce se asociază cu oboseală pe timpul zilei, iritabilitate și lipsa motivației.
În cazul persoanelor care nu tolerează temperaturile ridicate, căldura apărută odată cu primăvara poate produce disconfort și o stare de epuizare fizică sau psihică.
-
Dezechilibrarea neurotransmițătorilor din creier:
La nivelul creierului, sunt produși o serie de mesageri chimici sau neurotransmițători (cum ar fi serotonina, endorfinele, melatonina), care reglează diferite funcții în organism, inclusiv starea de spirit, somnul și emoțiile. Un nivel prea ridicat sau prea scăzut al acestora se asociază cu diferite tulburări psiho-emoționale sau de somn.
Odată cu sosirea anotimpului de primăvară, nivelul de melatonină scade brusc, ceea ce afectează ritmul circadian, provocând insomnie. Mai departe, celelalte simptome pot fi cauzate de lipsa somnului odihnitor.
Pe de altă parte, zilele însorite se asociază cu o creștere a producției de serotonină, hormonul fericirii. Atunci când nivelul său este prea ridicat, acest neurotransmițător poate provoca simptome de anxietate socială și iritabilitate.
În cazul asteniei de toamnă, mecanismul este invers – crește melatonina, ceea ce provoacă somnolență, iar serotonina scade, cauzând simptome de depresie.
-
Alergia la polen:
Un alt factor asociat cu astenia de primăvară și cu agravarea simptomelor sale este alergia la polen. Creșterea inflamației ar putea fi răspunzătoare de legătura dintre cele două afecțiuni.
Alți factori de risc pentru astenia de primăvară sunt:
-
Ereditatea – ești mai predispus la această condiție medicală, dacă și alți membri ai familiei se confruntă cu o tulburare afectivă sezonieră sau altă tulburare de sănătate mintală, cum ar fi depresia;
-
Modificarea rutinei zilnice – dacă meseria ta presupune un stres mai ridicat în sezonul cald sau un program modificat în această perioadă, cum ar fi reducerea/creșterea nivelului de efort fizic, ai un risc mai ridicat de a dezvolta astenie de primăvară-vară;
-
Prezența altor tulburări de sănătate mintală – dacă ești diagnosticat cu tulburare bipolară, depresie, anxietate, ești mai predispus la astenia de primăvară;
-
Vârsta – tulburările afective sezoniere apar mai frecvent la persoane cu vârsta de 18-39 de ani;
-
Sexul feminin – femeile sunt mai predispuse la tulburarea afectivă sezonieră, comparativ cu bărbații;
-
Evitarea unor activități sau evenimente specifice sezonului cald – din cauza imaginii de sine alterate sau unor probleme de sănătate.
Cum să faci față asteniei de primăvară
Pentru a gestiona astenia de primăvară, ia în considerare următoarele trucuri:
-
Menține o igienă bună a somnului: Respectă un program stabil de somn și asigură-te că dormi într-un mediu confortabil. Trage draperiile, folosește o pernă moale și o saltea potrivită! Ai grijă ca temperatura ambientală să fie răcoroasă și că elimini sursele de zgomot. Este indicat să eviți expunerea la lumină albastră cu 2-3 ore înainte de culcare (cum ar fi tableta, laptopul și telefonul);
-
Hidratează-te optim: Deshidratarea se poate asocia cu o stare de epuizare persistentă. Bea apă, ceaiuri, consumă fructe și legume proaspete, lactate și supe, pentru un aport suficient de lichide. Un consum optim de apă ajută, de asemenea, la reglarea corespunzătoare a temperaturii corpului;
-
Stabilește-ți o rutină: Creează-ți un orar zilnic de la care să nu te abați, astfel încât să ai întotdeauna timp pentru odihnă, activități relaxante și responsabilități;
-
Mănâncă echilibrat: Adoptă o alimentație variată, bogată în legume și fructe. Alege alimentele în forma lor naturală, evitându-le pe cele procesate. Lipsa unor nutrienți din dietă se poate asocia cu oboseală, iritabilitate și alte simptome neplăcute. De aceea, sunt de evitat regimurile alimentare restrictive;
-
Fă mișcare: Sportul regulat echilibrează nivelul neurotransmițătorilor, cum ar fi endorfinele și serotonina. Astfel, ameliorează simptomele de anxietate și depresie, îmbunătățind, de asemenea, calitatea somnului. Este indicat să faci mișcare de tip aerobi pentru minim 30 de minute/zi;
-
Controlează-ți stresul: Meditația ghidată, exercițiile yoga, tehnicile de respirație sunt câteva metode eficiente pentru a reduce stresul și anxietatea. De asemenea, practicarea unui hobby poate fi de mare ajutor – cum ar fi cititul, pictatul, dansul sau diferite activități ce implică lucrul manual;
-
Petrece timp cu cei dragi: Timpul petrecut cu cei dragi și suportul celor din jur fac diferența în starea ta de spirit;
-
Alege o vestimentație potrivită: Dacă nu tolerezi căldura, o soluție este să te îmbraci corespunzător, cu articole vestimentare lejere, răcoroase, din materiale naturale, cum ar fi in sau bumbac.
Dacă simptomele persistă, nu ezita să te adresezi specialistului pentru a beneficia de un tratament medicamentos potrivit. De asemenea, un psiholog clinician sau un psihoterapeut te poate învăța cum să faci față cu succes acestei perioade.
Prin urmare, astenia de primăvară este legată de schimbările climatice care au loc odată cu instalarea sezonului cald. Încearcă trucurile de mai sus pentru a putea ține sub control această tulburare.